Rafa kan nie wag vir 2023Rafael Nadal het in sy laaste wedstryd van die jaar vir Casper Ruud ore aangesit. Foto: Marco Bertorello/AFP. Rafael Nadal se aanloop tot die 2022-tennisseisoen kan met ŉ wegholtrein vergelyk word. Die Spanjaard het links en regs wedstryde gewen, terwyl hy met die louere in die Australiese en Franse Ope weggestap het. Tog staan die horlosie vir niemand stil nie en op 36-jarige ouderdom begin die beseringspook meer gereeld sy verskyning maak. Hy kon egter gister die jaar op ŉ hoë noot afsluit toe hy Casper Ruud in Turyn geklop het. Die telling was 7-5 en 7-5 in Nadal se guns. Dit was sy eerste oorwinning in ŉ groot toernooi sedert die Amerikaanse Ope in September. “Ek het ŉ moeilike ses maande agter die blad. Ek het aanvaar dat dinge nie heeltemal volgens plan verloop het nie, maar gelukkig kon ek die jaar met ŉ goeie vertoning afsluit,” het die wenner van 22 Grand Slam-titels gesê. Die Spaanse matador is tans tweede op die ATP-ranglys en hy is opgewonde oor wat 2023 vir hom inhou. “Ek gaan na die beste van my vermoë voorberei sodat ek sommer vanuit die staanspoor op ŉ goeie en mededingende vlak kan speel.” A Rafa Special ????@RafaelNadal #NittoATPFinals pic.twitter.com/0QHmfRAFW1 — Tennis TV (@TennisTV) November 17, 2022 Djokovic gereed vir aksie teen Medvedev Novak Djokovic en Daniil Medvedev kruis vandag rakette en die Serwiër is oorgehaal om op sy goeie vertoning teen Andrey Rublev voort te bou. “Ek het vanjaar twee van die vier Grand Slam-toernooie misgeloop en dit is vir my ŉ baie vreemde ervaring. Tog is een van die voordele dat ek nou baie meer uitgerus as my teenstanders is. Ek kon meer tyd op die oefenbaan deurbring en aan my spel werk,” het die 35-jarige speler gesê. Uitslae: Taylor Fritz klop Felix Auger-Aliassime met 7-6, 6-7 en 6-2 Rafael Nadal klop Casper Ruud met 7-5 en 7-5 Vandag se bepalings: Novak Djokovic teen Daniil Medvedev Stefanos Tsitsipas teen Andrey Rublev.